《越问·驻跸》
宋代·孙因

维六飞之南渡兮，潢涛江以东历。
后舜禹三千年兮，履舜禹之历迹。
驻翠跸以弥年兮，因改元而颁诏。
爰升州而为府兮，冠绍兴之大号。
举大享之上仪兮，即行阙而蒇祀。
视总章与重屋兮，亦庶几其历意。
登堂而望稽岭兮，怀克勤之令德。
留建炎之御制兮，彰复古之素志。
采上虞之囊封兮，终然法乎舜禅。
山郁葱以蜿蜒兮，钟禹陵之佳气。
御香四时来下兮，道冠盖以相望。
拱觚稜於云阙兮，俨威颜而天咫。
系百年之父老兮，及亲逢乎盛事。
想天民之视阜兮，与虞夏而同治。
客曰幸游舜禹之邦兮，复逢舜禹之君。
然傥无舜禹之臣兮，孰能牧舜禹之民。

作者简介：庆元慈溪人。孙梦观兄。理宗宝庆二年进士。仕至朝请大夫。晚年隐居四明山。博综古今，善属文，尝采会稽历事作《越问》，以补王十朋《风俗赋》之缺。